Det er lidt af et særsyn i Aalborg - en politimand på hesteryg. Men fredag kunne man i Aalborgs gader se to af slagsen, som ellers normalt patruljerer i København. På turen gennem midtbyen blev det til mange billeder og en del snakke med aalborgensere, ung som gammel, og netop snakkene er ifølge betjentene en af grundene til, at det ridende politi er en god idé. - Det giver en synlighed og en kontakt med mennesker, man ellers ikke ville få. Det åbner mulighed for dialog, siger den ridende betjent Kristian Madsen. Ikke uden udfordringer Kristian Madsen synes, at det er fantastisk at være ridende politi, selvom det er en ordning, der har været inde og ude adskillige gange. Senest blev det ridende politi genindført i 2018 primært i København, men med besøg i andre byer, som de var det i Aalborg fredag. - Vi kommer gerne på besøg i Aalborg, men jeg ved ikke, om man kan lave en permanent ordning med det i Aalborg, siger Kristian Madsen. At være på hesteryg er heller ikke helt uden udfordringer. For eksempel betød dagens glatte vejr, at hestene var lidt ustabile på benene gennem gågaden. Derudover efterlader de firebenede også en del flere efterladenskaber end en almindelig patrulje. - Det er ikke en fordel, hvis man skal hurtigt til en anden by, men det er tryghedsskabende i centrum af byer, siger Kristian Madsen. Betjentene oplever sjældent, at folk bliver utrygge af de store dyr, men oplever derimod, at mange gerne vil røre. - Man er hjerteligt velkommen til røre hesten, og hvis nogen skulle være utrygge, er det jo lykkeligt, at der sidder sådan en køn betjent på hesten, som kan smile til folk, siger Kristian Madsen. Dagens patrulje gav en enkelt færdselssag og en masse gode snakke.

Referat:
Fredag havde Aalborg besøg af det ridende politi.